ธปท.แนะเยนอ่อนนำเข้าเครื่องจักรญี่ปุ่น
ธปท.แนะใช้โอกาสเงินเยนอ่อนค่านำเข้าสินค้าและเครื่องจักรให้มากขึ้น ช่วยลดต้นทุน
9 ก.พ. 2558

ธปท.แนะใช้โอกาสเงินเยนอ่อนค่านำเข้าสินค้าและเครื่องจักรให้มากขึ้น ช่วยลดต้นทุน
นายเศรษฐพุฒิ สุทธิวาทนฤพุฒิ กรรมการนโยบายการเงิน (กนง.) เปิดเผยว่า ภาพรวมเงินบาทเมื่อเทียบกับเงินเหรียญสหรัฐปีนี้ ทิศทางยังมีแนวโน้มอ่อนค่า จากปัจจัยหลักคือเศรษฐกิจสหรัฐฟื้นตัว และจะมีการขึ้นอัตราดอกเบี้ย แต่ในทางกลับกัน เงินบาทจะแข็งค่าเมื่อเทียบกับเงินเยนญี่ปุ่น และเงินยูโรด้วย 
ทั้งนี้ อัตราแลกเปลี่ยนถัวเฉลี่ยที่ประกาศโดยธนาคารแห่งประเทศไทย (ธปท.) เมื่อวันที่ 6 ก.พ. พบว่า ค่าเงินบาทแข็งค่าขึ้น 14.1% เมื่อเทียบกับค่าเงินเยน โดยนายเศรษฐพุฒิ เชื่อว่า เงินเยนจะอ่อนค่าต่อเนื่องไปอีกมาก หากผู้ประกอบการไทยสามารถใช้ความได้เปรียบจากการที่เงินบาทแข็งค่าขึ้น เมื่อเทียบกับเงินเยนแล้ว ด้วยการกระจายการนำเข้าสินค้าเครื่องจักรและวัตถุดิบจากญี่ปุ่นมากขึ้น ซึ่งจะทำให้ค่าใช้จ่ายลดลงมาก
สาเหตุที่ประเมินว่า เงินเยนจะอ่อนค่าลงอีก เนื่องจากมาตรการคิวอีของญี่ปุ่นที่มีเป้าหมายให้เงินเฟ้อสูงขึ้น 2% หลังจากที่ติดลบมานาน จนเกิดปัญหาเงินฝืด จะส่งผลต่อฐานะการคลังของญี่ปุ่น เพราะปัจจุบันญี่ปุ่นมีหนี้สาธารณะสูงถึง 200% ของจีดีพี การที่เงินเฟ้อสูงขึ้น จะส่งผลให้ภาระดอกเบี้ยเงินกู้ของญี่ปุ่นเพิ่มขึ้นมหาศาล
“ผู้จัดการกองทุนขนาดใหญ่ในญี่ปุ่นและประเทศต่างๆ เห็นปัญหาดังกล่าว จึงนำเงินออกจากญี่ปุ่นไปลงทุนในต่างประเทศ ดึงให้เงินเยนอ่อนค่าเทียบกับดอลลาร์สหรัฐ และจนถึงขณะนี้ก็ยังมีเงินไหลออกอยู่ จึงคาดการณ์ว่าเงินเยนจะอ่อนค่าต่ออีก” นายเศรษฐพุฒิ กล่าว
อย่างไรก็ดี ขณะนี้ธนาคารกลางทั่วโลกเหนื่อยกับการรับมือปัญหา รวมทั้ง ธปท. แต่ยังโชคดีที่พื้นฐานเศรษฐกิจไทยยังรองรับความผันผวนของเศรษฐกิจโลกได้สูงกว่า